quo vadis, Domine
Quo vadis, Domine er et spørgsmål, som i de apokryfe Petersakter, jf. apostelakter, tillægges Peter, der kort før sin korsfæstelse ca. år 65 ville flygte fra Rom, men mødte Jesus, som svarede: "Jeg går til Rom for at blive korsfæstet for anden gang!" Derpå vendte Peter tilbage. Udtrykket og legenden går formentlig tilbage til Jesu ord i Johannesevangeliet 16,5: "Nu går jeg til ham, som har sendt mig, og ingen af jer spørger mig: Hvor går du hen?"
På Via Appia i Rom vises Jesu fodspor på en sten ved kirken Domine Quo Vadis?. Citatet blev alment kendt som titel på Henryk Sienkiewicz' roman fra 1895.